Chelsea veg terug vir sege oor Gunners | Netwerk24
29 Desember 2019 19:25
Londen is blou.
Chelsea het 'n terugvegpoging van stapel gestuur en moes 'n agterstand uitwis om Arsenal Sondag in dié twee sokkerspanne se wedstryd in die Engelse Premierliga te klop.
Arsenal se David Luiz (regs) en Fikayo Romori van Chelsea spook om besit in Sondag se Premierliga-wedstryd in Londen. Foto: Getty Images
Die Blues het met twee doele in die laaste sewe minute van gewone speeltyd met 2-1 in Londen se Emirates-stadion gewen en bevind hulle nou in die vierde plek op die punteleer met 35 punte. Arsenal is in die 12de plek.
Toe Pierre-Emerick Aubameyang die Gunners vroeg laat voorloop het ná 'n kopskoot, moes dié span se breier, Mikel Arteta, seker gedink het 'n oorwinning is binne bereik.
Chelsea se afrigter, Frank Lampard, het egter ander planne gehad en teen rustyd die middelveldspeler Jorginho in die plek van die sukkelende Emerson Palmieri opgestuur.
Dit het die gewenste uitwerking gehad met Jorginho wat in die 83ste minuut sy span op die telbord gesit het, ná 'n blaps deur Arsenal se doelwagter, Bernd Leno.
Maar ook 'n gelykopuitslag was Arteta-hulle nie beskore nie. Want drie minute voordat speeltyd verstreke was, het Tammy Abraham die wendoel aangeteken.
London? Still blue. ??#ARSCHE pic.twitter.com/yQrfKONKpk
Lampard het agterna nie doekies omgedraai oor die feit dat sy span in die eerste helfte nie aan die verwagtinge voldoen het nie.
"Ons was vir 30 minute traag en op ons senuwees. Ons het reg in Arsenal se kraal gespeel. Ek het gevoel dit was die regte ding om die verandering (Jorginho) vroeg te maak. Ons het in die tweede helfte oorheers," het hy aan BBC gesê.
Die breier het ook erken daar het in die rustyd harde woorde geval.
" 'n Swak aangee is volgens my aanvaarbaar in 'n Londense derby, maar traagheid is nie. Ek het dit aan die spelers gesê en hulle het beter gespeel.
These two know...????#ARSCHE pic.twitter.com/XASfmYg5l9
"Die tweede helfte het niks te doen gehad met taktiek nie, maar met geesdrif en die wil om te wen," het Lampard gesê.
* Leicester City, wat vroeër die week deur Liverpool met 0-4 afgeransel is, het verlore aansien herwin.
Hy het West Ham United Saterdag met 2-1 in Londen geklop.
* Liverpool is egter steeds boaan die punteleer en die kanse lyk skraal dat enigeen hom gaan verhoed om dié seisoen as kampioen gekroon te word. Die Reds het Sondagaand teen Wolverhampton gespeel. – Sportredaksie, BBC